**Tiesneša, kas lietu izskatījis pirmās instances tiesā, tiesības piedalīties tās pašas lietas izskatīšanā Augstākās tiesas Administratīvo lietu departamenta kopsēdē**

Administratīvā procesa likuma 116.panta pirmajā daļā noteiktais aizliegumu pirmās instances tiesas tiesneša dalībai atkārtotā lietas izskatīšanā kasācijas instances tiesā neatbilst regulējuma mērķim, proti, nav attiecināms uz gadījumu, kad lieta tiek skatīta Augstākās tiesas Administratīvo lietu departamenta kopsēdē.

**Latvijas Republikas Augstākās tiesas**

**Administratīvo lietu departamenta**

**2018.gada 22.jūnija**

**LĒMUMS**

**Lieta Nr. A420341714, SKA-237/2018**

ECLI:LV:AT:2018:0622.A420341714.4.L

Augstākā tiesa Administratīvo lietu departamenta kopsēdē šādā sastāvā:

tiesnese Anita Kovaļevska,

tiesnese Dzintra Amerika,

tiesnesis Andris Guļāns,

tiesnese Vēsma Kakste,

tiesnese Veronika Krūmiņa,

tiesnese Līvija Slica,

tiesnese Rudīte Vīduša

rakstveida procesā izskatīja [pers. A] ([*pers. A*]) pieteikto noraidījumu tiesnesei Ievai Višķerei.

**Aprakstošā daļa**

[1] Pieteicējs iesniedza kasācijas sūdzību par Administratīvās apgabaltiesas 2016.gada 4.oktobra spriedumu.

Kasācijas sūdzības izskatīšana paredzēta Augstākās tiesas Administratīvo lietu departamenta kopsēdē šādā tiesas sastāvā: tiesnese Dzintra Amerika, tiesnesis Andris Guļāns, tiesnese Vēsma Kakste, tiesnese Anita Kovaļevska, tiesnese Veronika Krūmiņa, tiesnese Dace Mita, tiesnese Līvija Slica, tiesnese Ieva Višķere un tiesnese Rudīte Vīduša.

[2] Pieteicējs 2018.gada 7.jūnijā pieteica noraidījumu tiesnesei I. Višķerei, pamatojoties uz Administratīvā procesa likuma 116.panta pirmo daļu. Pieteicējs norāda, ka tiesnese I. Višķere nedrīkst piedalīties lietas izskatīšanā Augstākās tiesas Administratīvo lietu departamenta kopsēdē, jo tiesnese ir taisījusi spriedumu izskatāmajā lietā pirmās instances tiesā. Administratīvā procesa likuma 116.panta trešā daļa pieļaujot tiesneša piedalīšanos lietas izskatīšanā Augstākās tiesas Administratīvo lietu departamenta kopsēdē tikai tādā gadījumā, ja šis tiesnesis ir piedalījies lietas izskatīšanā apelācijas instances tiesā, nevis pirmās instances tiesā.

**Motīvu daļa**

[3] Administratīvā procesa likuma 116.pantā ir noteikti gadījumi, kad tiesnesim ir liegts piedalīties lietas atkārtotā izskatīšanā.

Pieteicējs uzskata, ka I. Višķere nedrīkst piedalīties šīs lietas izskatīšanā Augstākās tiesas Administratīvo lietu departamenta kopsēdē, jo viņa, savulaik būdama Administratīvās rajona tiesas tiesnese, ir taisījusi spriedumu izskatāmajā lietā pirmās instances tiesā.

Administratīvā procesa likuma 116.panta pirmā daļa noteic, ka tiesnesis, kas piedalījies lietas izskatīšanā pirmās instances tiesā, nedrīkst piedalīties šīs lietas izskatīšanā kasācijas instances tiesā. No šīs normas gramatiskā formulējuma varētu secināt, ka tajā ir noteikts absolūts aizliegums piedalīties lietas izskatīšanā kasācijas instances tiesā tiesnesim, kas piedalījies tās pašas lietas izskatīšanā pirmās instances tiesā, jo šajā gadījumā atšķirībā no Administratīvā procesa likuma 116.panta trešajā daļā ietvertā regulējuma nav paredzēti izņēmumi.

[4] Saskaņā ar Administratīvā procesa likuma 116.panta trešo daļu tiesnesis, kas piedalījies lietas izskatīšanā apelācijas instances tiesā, nedrīkst piedalīties šīs lietas izskatīšanā kasācijas instances tiesā, izņemot gadījumu, kad lietu izskata Augstākās tiesas Administratīvo lietu departamenta kopsēdē. Tātad šajā normā ir paredzēts izņēmums no aizlieguma piedalīties lietas izskatīšanā kasācijas instances tiesā tiesnesim, kurš ir piedalījies tās pašas lietas izskatīšanā zemākas instances tiesā. Šis izņēmums attiecas uz situāciju, kad lieta tiek skatīta Augstākās tiesas Administratīvo lietu departamenta kopsēdē.

Lai noskaidrotu šāda izņēmuma mērķi, Administratīvā procesa likuma 116.panta trešā daļa jāanalizē kopsakarā ar Administratīvā procesa likuma normām, kuras reglamentē kasācijas instances lomu un uzdevumus, kā arī kārtību, kādā lietas izskata kasācijas instancē.

Administratīvā procesa likums paredz, ka Administratīvo lietu departaments kā kasācijas instances tiesa ir augstākā tiesu instance administratīvajās lietās. Kasācijas institūta būtiska iezīme ir tā, ka šajā instancē izšķiroša nozīme ir nevis procesa dalībnieku interesēm, kas ir pietiekami aizsargātas, lietu pēc būtības izskatot pirmajās divās tiesu instancēs, bet gan publiski tiesiskajām interesēm. Kasācijas instancē tiek skatīti tikai *quaestiones iuris*, proti, jautājumi par materiālo un procesuālo normu piemērošanas pareizību. Viens no kasācijas instances mērķiem ir sekmēt tiesību normu vienveidīgu interpretāciju un piemērošanu (*Satversmes tiesas 2012.gada 6.jūnija sprieduma lietā Nr. 2011-21-01 12.punkts*). Līdz ar to Administratīvo lietu departaments kā kasācijas instance pilda īpašu funkciju, kas arī nosaka šīs instances tiesas procesa īpatnības.

No Administratīvā procesa likuma 339.panta trešās daļas izriet, ka kasācijas instancē lietu var izskatīt gan trīs tiesnešu sastāvā, gan arī Augstākās tiesas Administratīvo lietu departamenta kopsēdē. Saskaņā ar Administratīvā procesa likuma 346.panta otro daļu lēmumu par lietas nodošanu izskatīšanai Augstākās tiesas Administratīvo lietu departamenta kopsēdē pieņem tad, ja tiesa, izskatot lietu trīs tiesnešu sastāvā, nenonāk pie vienota viedokļa vai visi tiesneši uzskata, ka lieta izskatāma kopsēdē. No Administratīvā procesa likuma 338.panta ceturtās daļas un 346.panta otrās daļas izriet tas, ka var būt arī cits svarīgs iemesls, kas prasa lietas izskatīšanu Augstākās tiesas Administratīvo lietu departamenta kopsēdē, piemēram, izskatāmā tiesību jautājuma nozīmīgums vai nepieciešamība mainīt pastāvošo tiesu praksi. Departamenta kopsēdē tiek nodrošināta maksimāli plaša dažādu viedokļu un iespējamo risinājumu izvērtēšana un līdz ar to vispusīga attiecīgajā lietā būtisko tiesību jautājumu apsvēršana. Tādējādi lietas izskatīšana departamenta kopsēdē ir paredzēta kā instruments, ar kura palīdzību var efektīvāk īstenot Augstākās tiesas kā kasācijas instances uzdevumu sekmēt vienveidīgu tiesību normu interpretāciju un piemērošanu un kurš mazina iespējamību, ka vēlāk būs nepieciešams atkāpties no iepriekš spriestā.

Līdz ar to var secināt, ka likumdevējs Administratīvā procesa likuma 116.panta trešajā daļā nepārprotami ir piešķīris lielāku lomu nevis aizliegumam piedalīties lietas izskatīšanā kasācijas instances tiesā tiesnesim, kurš ir piedalījies tās pašas lietas izskatīšanā zemākas instances tiesā, bet gan iepriekšminēto mērķu sasniegšanai, paredzot lietas izskatīšanu maksimāli plašā tiesas sastāvā, kurā tiek pārstāvēti dažādi viedokļi un līdz ar to sekmēta vispusīga lietas izskatīšana.

[5] Tā kā likumdevējs iepriekš minēto iemeslu dēļ Administratīvā procesa likuma 116.panta trešajā daļā ir paredzējis izņēmumu no aizlieguma piedalīties lietas izskatīšanā kasācijas instancē tiesnesim, kurš ir taisījis spriedumu, par kuru ir iesniegta kasācijas sūdzība, tad šāds izņēmums vēl jo vairāk būtu attiecināms arī uz tiesnesi, kurš nav piedalījies kasācijas kārtībā pārsūdzētā sprieduma taisīšanā, bet ir taisījis spriedumu tikai pirmās instances tiesā. Pretējs secinājums neļautu sasniegt mērķi, kuram paredzēta lietas izskatīšana Augstākās tiesas Administratīvo lietu departamenta kopsēdē.

Ņemot vērā minēto, var secināt, ka Administratīvā procesa likuma 116.panta pirmās daļas vārdiskais formulējums pārāk plaši nosaka aizliegumu pirmās instances tiesas tiesneša dalībai atkārtotā lietas izskatīšanā kasācijas instances tiesā, jo aptver gadījumu, kad lieta tiek skatīta Augstākās tiesas Administratīvo lietu departamenta kopsēdē, lai gan atbilstoši regulējuma mērķim tas nebūtu jāaptver. Tādējādi ir nepieciešams veikt teleoloģisko redukciju un sašaurināt Administratīvā procesa likuma 116.panta pirmās daļas tvērumu, izslēdzot no tā gadījumu, kad lietas tiek izskatīta Augstākās tiesas Administratīvo lietu departamenta kopsēdē.

Ņemot vērā minēto, var secināt, ka tiesnesis, kurš ir izskatījis attiecīgo lietu pirmās instances tiesā, ir tiesīgs piedalīties šīs lietas izskatīšanā Augstākās tiesas Administratīvo lietu departamenta kopsēdē un pieteicēja minētie apsvērumi nav pamats tiesneses I. Višķeres noraidīšanai.

**Rezolutīvā daļa**

Pamatojoties uz Administratīvā procesa likuma 119.panta ceturtās daļas 1.punktu, Augstākā tiesa

**nolēma**

nepieņemt [pers. A] ([*pers. A*]) pieteikto noraidījumu tiesnesei Ievai Višķerei.

Lēmums nav pārsūdzams.